ऑनलाइन हाउस हेल्पर, केयरटेकर की सर्विस; सालाना टर्नओवर 4 करोड़
Broomees Founder Founder Niharika Jain Success Story: Know How Niharika Jain Started His Business, Made Money, And His Remarkable Achievements As The Founder Of Broomees दिल्ली, गुरुग्राम, नोएडा जैसे शहरों में घरेलू काम के लिए किस तरह हेल्पर की जरूरत होती है, इसे जाना।
'मैं अक्सर घर पर देखती थी कि काम करने वाली मेड कभी देर से आती, तो कभी आती ही नहीं। बिना बताए ही वो कई-कई दिनों की छुट्टी ले लेती थी। काम को लेकर भी इनके पास कोई प्रोफेशनलिज्म नहीं होता। न ही कोई स्किल। घरेलू कई काम तो मेड को आते ही नहीं थे।
दूसरी ओर ये भी सुनती और पढ़ती थी कि मेड के साथ सेक्शुअल वॉयलेंस हुआ। उसे मारा-पीटा जाता है। दोनों ही सिचुएशन को देखकर इसके सॉल्यूशन के बारे में सोचने लगी।
साल 2019 की बात है। दिल्ली के हिंदू कॉलेज से पढ़ाई पूरी करने के बाद मैं हैदराबाद MBA करने जा रही थी। फीस वगैरह सब कुछ जमा हो चुकी थी, तभी कोविड आ गया। सारी चीजें बंद हो गईं। तब मैं स्टार्टअप करने के बारे में सोचने लगी। 
वॉट्सऐप ग्रुप से दो दोस्त- वैभव और सौरभ मिले। हमने ऑनलाइन घरेलू हेल्पर्स के कॉन्सेप्ट को ध्यान में रखते हुए ‘ब्रूमीज’ की शुरुआत की। आज हमारे साथ 11 हजार से ज्यादा लोग जुड़े हुए हैं। कंपनी का सालाना टर्नओवर 4 करोड़ है।’
दोपहर के 3 बज रहे हैं। इलाका दिल्ली का लाजपत नगर। 26 साल की निहारिका जैन कुछ महिलाओं को सैंडविच बनाने की ट्रेनिंग दे रही हैं। उनके साथ एक चीफ शेफ भी हैं, जो सभी को गाइड कर रहे हैं। दूसरे कमरे में कुछ महिलाओं को बच्चा संभालने, उसे डायपर पहनाने की ट्रेनिंग दी जा रही है। यहां मैं ऑनलाइन हाउस हेल्पर प्रोवाइड कराने वाली कंपनी ब्रूमीज के को-फाउंडर निहारिका से मिलने पहुंचा हूं।
निहारिका कहती हैं , ‘जब हम ऑनलाइन कैब बुक कर सकते हैं। खाना ऑर्डर कर सकते हैं। सामान मंगवा सकते हैं, फिर ऑनलाइन हाउस हेल्पर क्यों नहीं। आप जिन महिलाओं को देख रहे हैं इन लोगों ने दो दिन पहले ही कंपनी जॉइन किया है। इसलिए इन्हें ट्रेनिंग दी जा रही है। ये लोग स्किल्ड नहीं हैं। किसी फैमिली में काम करने जाएंगे, तो उन्हें काम करने तो आना चाहिए न!’
कंपनी ऑनलाइन हाउस हेल्पर किस तरह प्रोवाइड कराती है, यह मैं जानना चाहता था।
निहारिका कहती हैं, ‘ मान लीजिए कि आपको खाना बनाने वाली कुक या बच्चे की देखभाल करने वाली बेबी केयर टेकर की जरूरत है, तो आप 'ब्रूमीज' के जरिए बुक कर सकते हैं।
पहले शहरों में रहने वाले लोग अपने गांव-देहात की जानने वाली हाउस हेल्पर को काम करने के लिए रखती थीं, लेकिन अब सारी चीजें बदल रही हैं। लोगों की जरूरतें भी और काम करने का तौर-तरीका भी। इसलिए कोरोना के दौरान जब हमने देखा कि सैकड़ों लोग गांव की तरफ वापस जा रहे हैं।
लोग बेरोजगार हो रहे हैं, खास तौर से महिलाओं को काम नहीं मिल रहा है, तब लगा कि ये सबसे सही समय है।’
निहारिका के साथ मेरी बातचीत जारी है। इस बीच सौरभ और वैभव आते हैं। ये दोनों भी 'ब्रूमीज' के को-फाउंडर हैं। वैभव बताते हैं, ‘मैं और सौरभ हम दोनों ने दिल्ली से ही 2018 में इंजीनियरिंग कम्प्लीट की है। कॉलेज के दौरान भी हम लोग सोशल वर्क करते थे।
स्लम, बस्ती की रहने वाली महिलाओं, बच्चों के हेल्थ और शिक्षा पर काम करते थे। इसलिए हमने झुग्गी झोपड़ियों में रहने वाली महिलाओं की दिक्कतों को करीब से देखा था। उन्हें काम मिलने में बड़ी परेशानी थी। काम मिलता भी था, तो शोषण का शिकार होना पड़ता था।’
निहारिका ट्रेनिंग का काम अपने एक साथी को थमाकर आगे की जर्नी बताना शुरू करती हैं।
वो कहती हैं, ‘मेरे घर में तो सभी CA यानी चार्टर्ड अकाउंटेंट हैं, लेकिन मुझे CA नहीं बनना था। हालांकि अकाउंट में इंटरेस्ट था इसलिए मैंने B.Com किया। ग्रेजुएशन के बाद 2 साल जॉब भी किया। सौरभ भी MBA के लिए हैदराबाद जाने वाले थे जबकि वैभव का जर्मनी जाने का प्लान था।'
निहारिका आगे कहती हैं, 'हम तीनों ने अपना प्लान कैंसिल करके 'ब्रूमीज' की शुरुआत की। शुरुआत में करीब एक साल तक हम लोग गांव-गांव घूमते रहे। यहां के लोगों से कनेक्ट हुए।
शहरों में रहने वाले लोगों से भी हमने हाउस हेल्पर को लेकर डिटेल्स लिया, जानकारी जुटाई। रिमोट एरिया की महिलाएं सबसे ज्यादा हाउस हेल्पर, बेबी केयर टेकर का काम करती हैं, लेकिन स्किल्ड न होने की वजह से इन महिलाओं को ठीक से काम नहीं मिल पाता है। मिलता भी है तो पैसे कम।’
निहारिका कहती हैं, ‘जब मैंने अपने मन के मुताबिक जॉब और एमबीए छोड़कर स्टार्टअप शुरू किया, तो घरवालों को लगा कि शायद मैं कोई ऐसा स्टार्टअप करूंगी, जैसा हर कोई कर रहा है।
जब उन्हें पता चला कि हम एक ऐसा स्टार्टअप शुरू कर रहे हैं, जहां अनपढ़, रिमोट एरिया की महिलाएं काम करेंगी। इस काम के लिए गांव-गांव घूमना पड़ेगा। उन्हीं महिलाओं के बीच उठना-बैठना पड़ेगा। तब पापा-मम्मी बहुत नाराज हुए।
उनका कहना था कि लड़की होकर ये सब कैसे कर पाओगी। कैसे उन जगहों पर, उन लोगों के बीच जाओगी, जहां न सड़क है, न बिजली-पानी। तुम्हारी सेफ्टी का क्या?
लेकिन हमारा तीनों का प्लान फिक्स हो चुका था।
हम तीनों दोस्तों ने टेक डेवलपमेंट और ऑफिस सेटअप के लिए 30-30 हजार रुपए इन्वेस्ट किए। टोटल 90 हजार रुपए से हमने इस कंपनी की शुरुआत की थी।’
बातचीत कुछ देर के लिए रोकनी पड़ती है। निहारिका के पास कुछ महिलाएं क्वेरी यानी जानकारी के लिए आई हुई हैं।
निहारिका कहती हैं, ‘यह बिजनेस पूरी तरह से ट्रस्ट और हाउस हेल्पर पर डिपेंड करता है। हम पूरी दिल्ली में भी सर्विस नहीं दे सकते हैं। इसलिए हमने एक-एक लोकेशन को टारगेट करना शुरू किया।'
'ब्रूमीज' से जुड़ी महिलाएं बिहार, उत्तर प्रदेश, झारखंड, दिल्ली समेत अलग-अलग राज्यों के रिमोट एरिया से आती हैं।
शुरुआत में निहारिका और उनके दोनों दोस्त खुद इन लोगों से मिलने जाते थे। हाउस हेल्पर का काम करने वाली महिलाओं को अपनी कंपनी के बारे में बताते थे। धीरे-धीरे सोशल मीडिया के जरिए लोगों में कपंनी के बारे में बात फैलने लगी।
कहती हैं, 'अब हम इन गांवों में एक थर्ड पार्टी को भी रखते हैं, जो हमें इन लोगों से लाइन अप करवाते हैं।’
निहारिका कंपनी में कस्टमर सेगमेंट को देखती हैं, जबकि सौरभ और वैभव ऑपरेशन, मार्केटिंग समेत दूसरे सेक्शन को।'
निहारिका कहती हैं, ‘मैे खुद भी एक महिला हूं। इसलिए मुझे पता है कि कैसे इन हाउस हेल्पर महिलाओं से डील करना है। अधिकांश हाउस हेल्पर के काम के लिए लोग महिला को ही रखना चाहते हैं।
जब मैं शुरुआत में लोगों के पास जाती थी और उनसे हाउस हेल्पर के कामों को लेकर होने वाली दिक्कतों के बारे में पूछती थी तो उनका कहना था- सबसे बड़ी दिक्कत स्किल्ड हाउस हेल्पर और ट्रस्ट को लेकर होती है।
हमने इन्हीं दोनों चीजों पर काम करना शुरू किया। जो महिलाएं ट्रेंड नहीं होती हैं, उन्हें हम ट्रेंड करते हैं। यदि कस्टमर की शिकायत होती है, तो हम हाउस हेल्पर को रिप्लेस कर देते हैं।
हमारी कंपनी के साथ जुड़ने के लिए कस्टमर को एक सब्सक्रिप्शन लेना होता है, जो करीब 800 रुपए का है। फिर वो हाउस हेल्पर को तय चार्ज के मुताबिक पे करते हैं।’
निहारिका और वैभव बिजनेस पार्टनर के साथ-साथ लाइफ पार्टनर भी हैं।
निहारिका कहती हैं, ‘दो महीने पहले ही हमारी शादी हुई है। जिस तरह के माहौल में हम रहते हैं, हाउस हेल्पर का काम करने वाली महिलाओं से डील करते हैं। इसके लिए बेहतर पार्टनर का होना भी जरूरी है। मैं ऐसा कोई लाइफ पार्टनर नहीं चाहती थी जिसे मेरे काम से ऐतराज हो।
शुरुआत में तो हम सिर्फ बिजनेस पार्टनर थे, फिर जब धीरे-धीरे लगा कि हम एक बेहतर लाइफ पार्टनर भी हो सकते हैं, तो हमने शादी कर ली।'
मुझे याद है- रिश्तेदार ही बोला करते थे। अरे! इतने अच्छे कॉलेज से पढ़ी है और किस तरह का स्टार्टअप रन कर रही है। इसकी तो शादी भी नहीं होगी। आज यही लोग हमसे सर्विस ले रहे हैं। हमारे कस्टमर हैं।
महज 90 हजार रुपए से हमने कंपनी की शुरुआत की थी। आज 4 करोड़ का टर्नओवर है। जबकि अगले साल 8 करोड़ के टर्नओवर का प्रोजेक्शन है।
पैसे-रुपए को छोड़ें तो मुझे खुशी तब होती जब हम इन महिलाओं के चेहरे पर खुशी दिखते हैं। ये महिलाएं अब पहले से तीन गुना ज्यादा तक पैसा कमाती हैं। हम इन हाउस हेल्पर के लिए अलग-अलग तरह के इश्योरेंस भी प्रोवाइड कराते हैं।’
अगले रविवार, 11 जून को पॉजिटिव स्टोरी में पढ़िए…
................................................................
मंदिर के वेस्टेज फूल से अगरबत्ती, धूप बत्ती जैसे प्रोडक्ट्स बनाकर करोड़ों का कारोबार
‘अपने बर्थडे पर शिरडी दरबार गया था। वहां देखा कि कुछ महिलाएं मंदिर में चढ़ाए जाने वाले फूल को चुन रही हैं। ये सारे बासी फूल थे। तभी लगा कि देश में इतने सारे मंदिर हैं। इन फूलों का क्या होता होगा। ये सारा तो कचरा ही बनता होगा।
ये सब सोचकर कई रात तो मैं सोया ही नहीं। दिल्ली लौटने पर मंदिर के पुजारियों से मुलाकात करने लगा। आज मैं हर रोज 2 टन से ज्यादा फूल को रिसाइकिल करता हूं। इससे अगरबत्ती बनाता हूं। कंपनी का करीब 7 करोड़ का टर्नओवर है।'
पूरी कहानी पॉजिटिव स्टोरी के अगले एपिसोड में